TOP-1.4.1-19-BK1-2019-00008

Bölcsőde bővítés Tiszakécskén

A városban a gyermeklétszám növekedése okán szükségessé vált újabb bölcsődei férőhelyek létesítése, amely célszerűen a meglévő épület bővítésével oldható meg.

A meglévő bölcsőde energetikai felújításának tervezése során vált bizonyossá, hogy a később bővítményként megépült konyha és kiszolgáló rész műszakilag nem felel meg a mai kor követelményeinek és szerkezetei gazdaságosan nem hőszigetelhetők, az anyagi ráfordítás nem állna arányban az elérhető eredménnyel. A meglévő épület oldalhatáron álló beépítésű telken, oldalhatáros környezetben helyezkedik el, így a bővítéssel- amennyiben a jelenlegi konyha megmaradna- terjengős, gazdaságtalanul üzemeltethető épület konzerválódna, hiszen csak a meglévő épület folytatásaként lehetséges a bővítés. Ezért egy kompaktabb épület kialakítása szükséges, ahol a bölcsődei funkciók és a kiszolgáló funkciók jól elkülönülnek egymástól.

A meglévő bölcsőde jelenlegi konyhája és egyéb helyiségei, elbontásra kerülnek. Az épület bővítendő 2 bölcsődei csoportszobával, a hozzátartozó vizes helyiségekkel, szükséges tároló helyiségekkel. Mivel a személyzet jelenlegi szociális helyiségei már nem lennének megfelelők a megnövekedett létszám kiszolgálására, a személyzet részére új öltöző létesítendő vizesblokkal, valamint vezetői irodával, gondozónői szobával, személyzeti étkezővel. A szükséges helyiségek, helyiségcsoportok méretezése és kialakítása során figyelembe kellett venni a személyes gondoskodást nyújtó gyermekjóléti, gyermekvédelmi intézmények, valamint személyek szakmai feladatairól és működésük feltételeiről szóló 15/1998. (IV. 30.) NM rendelet, valamint a nevelési intézmények tervezési előírásairól szóló MSZ .244210-1/2011. szabványban és a 3/2002.(II.8.) SzCsM-EüM rendeletben foglaltakat, az OTÉK, valamint a HÉSZ vonatkozó előírásait.

A tervezett létszám-bővítés: 2 csoportszobában max. 24 fő gyermek (átmenetileg 28 fő is lehet), 3 fő gondozónő és 1 fő dajka.

Megépítésre kerül – a végleges létszámra méretezett- főzőkonyha a 15/1998. (IV. 30.) NM rendelet értelmében, melynek tervezett konyhai dolgozó létszáma 3 fő, részükre külön öltöző és szociális helyiségek létesítendők.

A telken belüli parkolók kerülnek kialakításra úgy, hogy azok a bölcsőde kerítésén kívül, közterületről közvetlenül megközelíthetők legyenek, de a bölcsőde udvarára gépjármű ne hajthasson be (kivéve a konyha kiszolgálására szolgáló gépkocsikat).